**Stanovy Klubu slovenských turistov**

**Základné ustanovenia,**

**poslanie Klubu slovenských turistov a**

**členstvo v Klube slovenských turistov**

**Článok I**

**Základné ustanovenia**

1. Klub slovenských turistov **(ďalej aj KST)** je športová organizácia, ktorá je občianskym združením a ktorej predmetom je turistická činnosť.
2. KST je právnická osoba s vlastnou právnou subjektivitou.
3. KST je právnym nástupcom zaniknutých turistických organizácií pôsobiacich na území Slovenskej republiky, a to Klubu československých turistov (ďalej len KČST), Klubu slovenských turistov a lyžiarov (ďalej len KSTL), Slovenského zväzu turistov a jedným z právnych nástupcov Československého zväzu telesnej výchovy (ďalej len ČSZTV) zaniknutého v roku 1990.
4. Sídlom KST je Bratislava, Záborského 870/33, 831 03 Bratislava – Nové Mesto.
5. KST sa pri svojej činnosti riadi všeobecne záväznými právnymi predpismi, týmito stanovami, vykonávacími predpismi KST a rozhodnutiami orgánov KST.
6. Symboliku KST tvorí znak, vlajka a zástava. Právo používať symboliku KST majú len KST, osoby s príslušnosťou ku KST, regióny KST a miestne kluby KST.
7. Členov registruje sekretariát Klubu slovenských turistov (ďalej aj sekretariát).
8. KST môže rozhodnutím Valného zhromaždenia Klubu slovenských turistov (ďalej aj VZ) vstupovať do iných združení a vystupovať z nich. Tým nie je dotknuté právo osôb s príslušnosťou ku KST vstupovať do združení a vystupovať z nich samostatne.
9. Politická činnosť v KST nie je prípustná.
10. Štatutárnym orgánom KST sú predseda Klubu slovenských turistov a dvaja podpredsedovia KST.

**Článok II**

**Poslanie KST**

1. **Poslaním KST je**
	1. zastupovať záujmy členov KST,
	2. podporovať a rozvíjať telesnú kultúru, podieľať sa najmä na vytváraní podmienok na turistiku, táborenie a pobyt v prírode členov KST i verejnosti,
	3. organizovať a všestranne rozvíjať turistické aktivity pre členov KST i verejnosť,
	4. pôsobiť v oblasti ochrany prírody a starostlivosti o životné prostredie a viesť členov KST a verejnosť k dodržiavaniu zásad ochrany prírody a starostlivosti o životné prostredie,
	5. budovať a zveľaďovať materiálne zázemie turistiky, najmä chaty, ubytovne, útulne, táboriská, lodenice,
	6. prevádzkovať turistické objekty,
	7. vykonávať nakladateľskú a vydavateľskú činnosť v oblasti turistiky, pobytu v prírode a cestovného ruchu,
	8. organizovať odbornú prípravu v turistike,
	9. vykonávať verejnoprospešnú činnosť zameranú na vytváranie podmienok na turistiku (značkovanie, tvorba nových a údržba existujúcich turistických značkovaných trás a informačných prvkov, atď.),
	10. pripravovať a distribuovať materiály potrebné k činnosti členov KST i verejnosti,
	11. organizovať turistické podujatia doma i v zahraničí,
	12. vykonávať aktivity vedúce k ochrane a podpore zdravia členov KST i verejnosti,
	13. podporovať vzdelávanie a spoznávanie histórie a súčasnosti,
	14. podporovať turistiku detí, mládeže a zdravotne postihnutých občanov a
	15. prispievať k zachovaniu kultúrnych a historických hodnôt a krás Slovenska.
2. **KST zabezpečuje plnenie svojho poslania**
	1. prostredníctvom svojich členov,
	2. spoluprácou s ďalšími subjektmi záujmovej samosprávy, so štátnymi orgánmi a so subjektmi územnej samosprávy,
	3. uplatňovaním turistického režimu a zliav na chatách a v turistických zariadeniach,
	4. starostlivosťou o výchovne zameranú, pestrú a príťažlivú činnosť detí a mládeže,
	5. zakladaním vlastných obchodných spoločností a vstupovaním do ďalších obchodných spoločností s predmetom činnosti zodpovedajúcim poslaniu KST,
	6. starostlivosťou o turistické značkované trasy,
	7. znovuzískavaním majetkových práv na objekty bývalého KČST a KSTL a
	8. vydávaním metodických, informačných a propagačných materiálov, odbornej literatúry a časopisu Krásy Slovenska.

**Článok III**

**Členstvo v KST**

1. Členom KST je fyzická osoba za podmienok ustanovených týmito stanovami a osobitným vykonávacím predpisom KST, a to bez ohľadu na národnosť, rasu a vyznanie.
2. Člen preukazuje svoje členstvo v KST členským preukazom s fotografiou držiteľa a platnou členskou známkou.
3. Členstvo v KST vzniká súčasne so vznikom členstva v miestnom klube alebo v regióne.
4. Členstvo v KST zaniká
5. zánikom členstva v miestnom klube alebo v regióne podľa stanov miestneho klubu alebo regiónu,
6. nezaplatením členského príspevku na aktuálny rok do konca marca daného roka,
7. vylúčením,
8. neposkytnutím osobných údajov alebo súhlasu so spracovaním osobných údajov Klubom slovenských turistov v rozsahu určenom osobitným vykonávacím predpisom alebo odvolaním takéhoto súhlasu.
9. V prípade zániku členstva v KST podľa písm. b) – d) predchádzajúceho odseku zaniká členovi KST členstvo aj v príslušnom miestnom klube alebo regióne.
10. O ~~neprijatí za člena KST~~ ~~a o~~ vylúčení člena KST rozhoduje VZ. O vylúčení člena KST môže rozhodnúť aj Disciplinárna komisia Klubu slovenských turistov (ďalej aj DK) na základe závažného disciplinárneho previnenia. Opätovné prijatie vylúčeného člena je možné najskôr po 3 rokoch od vylúčenia.
11. **Práva členov KST:**
	1. podieľať sa na činnosti KST a na využívaní výhod spojených s členstvom,
	2. navrhovať kandidátov na volenú funkciu v orgánoch KST,
	3. po dosiahnutí 18 rokov veku prostredníctvom svojich zástupcov voliť do orgánov KST,
	4. po dosiahnutí 18 rokov veku byť volený do orgánov KST,
	5. prostredníctvom svojich zástupcov obracať sa na orgány KST s námetmi a žiadosťami a žiadať od nich stanovisko, ak nie je možné vec vyriešiť na úrovni miestneho klubu ani regiónu KST,
	6. podávať sťažnosti na orgány KST za podmienok ustanovených osobitným vykonávacím predpisom KST
	7. byť informovaný o činnosti a rozhodnutiach orgánov KST.
12. **Povinnosti členov KST:**
	1. dodržiavať tieto stanovy, vykonávacie predpisy KST a uznesenia orgánov KST,
	2. platiť členské príspevky,
	3. podieľať sa na poslaní a činnosti KST,
	4. chrániť dobré meno a záujmy KST,
	5. ochraňovať a zveľaďovať majetok KST,
	6. poskytovať sekretariátu údaje podľa osobitných vnútorných predpisov KST a všeobecne záväzných právnych predpisov a
	7. pomáhať orgánom KST.

**Článok IV**

**Regióny KST a miestne kluby KST**

1. Miestne kluby Klubu slovenských turistov sú tie športové organizácie, ktoré sú členmi regiónov KST.

2. Členmi regiónov KST môžu byť aj fyzické osoby, ak si túto možnosť región prijme vo svojich stanovách.

3. Členovia regiónov KST sú registrovaní regiónom KST spravidla v rámci svojej územnej pôsobnosti. Za miestne kluby konajú ich štatutárne orgány. Stanovy miestneho klubu nesmú byť v rozpore s týmito stanovami.

~~4. Regióny KST sú tie športové zväzy, ktoré si KST určí za svoje organizačné jednotky.~~

4. Regióny KST sú tie športové zväzy, ktoré registruje KST vo svojom systéme ako občianske združenia, ktoré združujú miestne kluby KST.

5. Región KST musí mať za členov aspoň 3 miestne kluby.

6. Regióny KST koordinujú činnosť miestnych klubov.

7. Najvyšším orgánom regiónu KST je valné zhromaždenie, ktoré zasadá najmenej 1-krát do roka. V období medzi zasadnutiami valných zhromaždení činnosť regiónu KST riadi výkonný výbor regiónu KST, ktorý na 4-ročné funkčné obdobie volí valné zhromaždenie regiónu KST. Stanovy regiónu KST nesmú byť v rozpore s týmito stanovami.

**Orgány KST**

**Článok V**

**Sekcie a komisie KST**

1. Odbornými, poradnými a iniciatívnymi orgánmi KST sú sekcie a komisie.

2. Sekcie metodicky usmerňujú činnosť v jednotlivých odvetviach turistiky, v turistickom značení a v turistike mládeže. Členov sekcií na čele s predsedami volí VZ na návrh celoslovenských aktívov sekcií. Úlohu sekcie môže plniť aj 1 koordinátor, ktorého miesto sekcie volí VZ na návrh celoslovenského aktívu sekcie. Celoslovenský aktív sekcie zvoláva predseda sekcie alebo koordinátor. Delegátom na celoslovenský aktív sekcie je 1 zástupca regiónu KST. Výnimkou je sekcia mládeže, u ktorej sa kľúč delegátov na jej celoslovenský aktív určí v osobitnom vykonávacom predpise. Sekcie nemajú právnu subjektivitu, sú vnútornými orgánmi KST. Celoslovenské aktívy jednotlivých sekcií sa schádzajú najmenej raz za dva roky. Uznášajú sa nadpolovičnou väčšinou hlasov prítomných delegátov.

3. Členov komisií na čele s predsedami volí a odvoláva VZ okrem tých členov komisií, ktorým predsedníctvo v komisiách vyplýva priamo z vnútorného predpisu KST.

4. Sekcie a komisie prijímajú uznesenia nadpolovičnou väčšinou prítomných členov na príslušných zasadnutiach.

5. Zriaďuje sa Disciplinárna komisia Klubu slovenských turistov **( ďalej aj DK )**, ktorá má 3 členov. Podrobnosti upraví osobitný vykonávací predpis KST.

6. V prípade nezvolenia, odvolania alebo odstúpenia predsedu alebo iného člena sekcie celoslovenský aktív sekcie navrhne VZ kandidáta na zvyšok funkčného obdobia, ktoré malo plynúť pôvodnému kandidátovi. Do zvolenia takéhoto funkcionára VV poverí fyzickú osobu výkonom funkcie predsedu alebo iného člena sekcie.

7. V prípade nezvolenia, odvolania alebo odstúpenia predsedu alebo iného člena komisie mimo Kontrolnej komisie Klubu slovenských turistov **(ďalej aj KoK)** a DK ďalšie VZ volí tohto funkcionára na zvyšok funkčného obdobia pôvodného funkcionára. Do zvolenia takéhoto funkcionára VV poverí fyzickú osobu výkonom jeho funkcie.

8. Pre platnosť vzdania sa členstva v sekcii alebo v komisii sa vyžaduje podpísaný prejav tejto vôle na listine a jeho doručenie na sekretariát alebo prejav tejto vôle podpísaný zaručeným elektronickým podpisom a jeho elektronické doručenie na sekretariát. Člen sekcie alebo komisie sa môže vzdať funkcie aj ústne na zasadnutí VZ, VV, príslušnej sekcie, príslušnej komisie alebo celoslovenského aktívu príslušnej sekcie.

9. Na návrh celoslovenského aktívu VV môže pozastaviť do najbližšieho zasadnutia VZ výkon funkcie predsedovi alebo inému členovi sekcie. VV môže pozastaviť do najbližšieho zasadnutia VZ výkon funkcie predsedovi alebo inému členovi sekcie aj bez návrhu celoslovenského aktívu, ak predseda alebo iný člen sekcie:

* 1. napriek upozorneniu VV nesplní povinnosť vyplývajúcu mu z týchto stanov, vykonávacieho predpisu KST alebo rozhodnutia VZ, VV alebo KoK,
	2. hrubým spôsobom poškodzuje dobré meno KST, alebo
	3. bez poverenia prezentuje svoj názor navonok ako názor KST.

**Článok VI**

**Výkonný výbor Klubu slovenských turistov**

( ďalej aj ako VV alebo VV KST )

1. Výkonný výbor Klubu slovenských turistov je najvyšším výkonným orgánom KST, ktorý zabezpečuje činnosť KST medzi VZ. Má 7 členov, v prípade naplnenia podmienky uvedenej v ods. 3. bode 8) tohto článku, 8 členov. Schádza sa najmenej raz za tri mesiace. Na rokovanie sú prizývaní členovia KoK, generálny sekretár Klubu slovenských turistov, a prípadne aj ďalší funkcionári KST, zamestnanci KST alebo členovia KST podľa rozhodnutia VV. Členovia DK si môžu vyhradiť účasť na zasadnutí VV, podrobnosti určí osobitný vykonávací predpis KST.

2. Funkčné obdobie, na ktoré sú volení členovia VV, je štvorročné.

3. **Členmi VV sú:**

1) predseda Klubu slovenských turistov,

2) podpredseda Klubu slovenských turistov pre organizáciu a legislatívu,

3) podpredseda Klubu slovenských turistov pre ekonomiku a marketing,

4) člen výkonného výboru Klubu slovenských turistov pre majetok,

5) člen výkonného výboru Klubu slovenských turistov pre turistické značenie, mládež a cestovný ruch,

6) člen výkonného výboru Klubu slovenských turistov pre činnosť odvetvových sekcií turistiky, propagáciu a informačné technológie

7) člen výkonného výboru Klubu slovenských turistov pre program, klasifikáciu a kvalifikáciu

8) člen výkonného výboru Klubu slovenských turistov zastupujúci turistov, ak ho navrhne aspoň 50 členov KST.

4. VV je uznášaniaschopný, ak je prítomná nadpolovičná väčšina jeho členov. Rozhoduje nadpolovičnou väčšinou prítomných členov.

5. V prípade odstúpenia alebo odvolania predsedu Klubu slovenských turistov, podpredsedu KST alebo iného člena VV poverí VV príslušnou funkciou niektorého člena VV do najbližšieho VZ. Najbližšie VZ zvolí do príslušnej funkcie fyzickú osobu navrhnutú členom KST až do uplynutia funkčného obdobia, ktoré malo plynúť pôvodnému členovi VV.

6. VV je oprávnený prijímať uznesenia aj prostredníctvom elektronického hlasovania, podrobnosti si určí VV uznesením.

7. Členovi VV zaniká mandát:

1. uplynutím volebného obdobia,
2. písomným vzdaním sa členstva vo VV,
3. odvolaním,
4. smrťou,
5. vyhlásením za mŕtveho alebo
6. obmedzením spôsobilosti na právne úkony vo veci pôsobenia vo VV.

8. Pre platnosť vzdania sa členstva vo VV sa vyžaduje podpísaný prejav tejto vôle na listine a jeho doručenie na sekretariát alebo prejav tejto vôle podpísaný zaručeným elektronickým podpisom a jeho elektronické doručenie na sekretariát. Člen VV sa môže vzdať funkcie aj ústne na zasadnutí VZ alebo VV.

9. Zasadnutia VV zvoláva predseda Klubu slovenských turistov alebo podpredseda Klubu slovenských turistov pre organizáciu a legislatívu.

10. Zasadnutie VV riadi predseda Klubu slovenských turistov alebo ním poverený člen VV. Ak predseda Klubu slovenských turistov nie je prítomný ani nie je preukázané poverenie podľa predchádzajúcej vety, predsedajúceho pre konkrétne zasadnutie si zvolí VV.

11. Členstvo vo VV je nezlučiteľné s výkonom funkcie predsedu sekcie KST a s výkonom funkcie v štatutárnom orgáne, v kontrolnom orgáne alebo vo výkonnom orgáne dodávateľa tovarov alebo služieb pre KST.

12. Pre zabezpečenie administratívno-technických úloh je zriadený sekretariát Klubu slovenských turistov, na čele ktorého je generálny sekretár Klubu slovenských turistov.

13. VV je orgánom na riešenie sporov, ktoré vznikajú pri turistickej činnosti KST a osôb s jeho príslušnosťou vrátane sporov súťažiacich v Turistickom orientačnom behu.

14. VV prijíma vykonávacie predpisy KST okrem volebného poriadku KST a rokovacieho poriadku VZ a zmeny v nich.

**Článok VII**

**Valné zhromaždenie Klubu slovenských turistov**

1. Valné zhromaždenie Klubu slovenských turistov je najvyšším orgánom KST.

2. Účastníkmi VZ sú:

1) delegáti regiónov KST s platnými mandátmi,

2) zástupcovia sekcií KST,

3) zástupcovia komisií KST okrem KoK a DK,

4) zástupca športovcov, ak ho navrhne aspoň 50 turistov príslušných ku KST; pre určenie konkrétneho zástupcu je rozhodujúci najvyšší počet navrhujúcich turistov; v prípade rovnosti počtu navrhujúcich sa zástupca určí spomedzi navrhnutých zástupcov žrebom,

5) členovia VV,

6) kontrolór Klubu slovenských turistov (ďalej aj kontrolór) a ostatní členovia KoK,

7) členovia DK,

8) zamestnanci v pracovnom pomere s KST a

9) hostia pozvaní predsedom Klubu slovenských turistov ako zvolávateľom na základe rozhodnutia VV alebo kontrolórom ako zvolávateľom na základe rozhodnutia KoK.

3. Právo hlasovať na VZ majú delegáti regiónov KST zvolení na valných zhromaždeniach regiónov KST, zástupcovia sekcií KST, zástupcovia komisií KST okrem KoK a DK a zástupca športovcov. Na VZ sa ako delegáti s právom hlasovať zúčastňujú za každý región KST 1 delegát. Delegát regiónu KST s počtom do 300 členov miestnych klubov, ktoré sú jeho členmi, príp. aj jeho individuálnych členov podľa stavu k 31. decembru kalendárneho roka predchádzajúceho Valnému zhromaždeniu Klubu slovenských turistov má 1 hlas. Pri počte od 301 takýchto členov do 600 podľa uvedeného stavu má delegát 2 hlasy, pri počte od 601 do 900 takýchto členov podľa uvedeného stavu má delegát 3 hlasy, pri počte od 901 do 1 200 takýchto členov podľa uvedeného stavu má delegát 4 hlasy, pri počte nad 1 200 takýchto členov podľa uvedeného stavu má delegát 5 hlasov. Delegát regiónu KST, turisti s príslušnosťou ku ktorému získali v kalendárnom roku bezprostredne predchádzajúcom VZ najvyšší počet bodov v Slovenskom pohári v Turistickom orientačnom behu ako súťaži organizovanej KST, má ďalší hlas. V prípade, že turisti príslušní k regiónu KST dosiahli za viaceré regióny KST rovnaký najvyšší počet bodov, majú po ďalšom hlase delegáti všetkých takýchto regiónov KST. Delegát regiónu KST, za ktorý sa zúčastnil v kalendárnom roku bezprostredne predchádzajúcom VZ najvyšší počet tomuto regiónu príslušných turistov v Slovenskom pohári v Turistickom orientačnom behu, má ďalší hlas. V prípade, že viaceré regióny KST mali ako účastníkov rovnaký najvyšší počet tomuto regiónu KST príslušných turistov v Slovenskom pohári v Turistickom orientačnom behu, majú po ďalšom hlase delegáti všetkých takýchto regiónov KST. Delegáta môže zastúpiť jeho náhradník zvolený rovnakým spôsobom ako delegát. Zástupcovia sekcií a komisií okrem KoK a DK a zástupca športovcov majú po 1 hlase.

4. Delegát alebo jeho náhradník preukazuje oprávnenie zúčastniť sa na VZ predložením zápisnice o jeho zvolení. Zástupca sekcie alebo komisie okrem KoK a DK preukazuje svoje oprávnenie zúčastniť sa na VZ predložením zápisnice o jeho zvolení. Zástupca športovcov preukazuje oprávnenie zúčastniť sa na VZ písomnými návrhmi najmenej 50 turistov príslušných ku KST s úradne osvedčenými podpismi týchto turistov v návrhu.

5. Delegátom VZ za región KST s právom hlasovať je štatutárny orgán regiónu KST alebo ním písomne splnomocnená osoba, ak región KST na VZ nezastupuje volený delegát ani jeho náhradník. Štatutárny orgán podľa predchádzajúcej vety oprávnenie zúčastniť sa VZ nepreukazuje. Osoba splnomocnená štatutárnym orgánom preukazuje oprávnenie zúčastniť sa na VZ predložením splnomocnenia.

6. Rokovanie VZ sa riadi rokovacím poriadkom VZ.

7. VZ ako najvyšší orgán KST je viazané okrem všeobecne záväzných právnych predpisov len týmito stanovami, rokovacím poriadkom VZ a volebným poriadkom KST. VZ je uznášaniaschopné, ak je prítomná nadpolovičná väčšina účastníkov VZ s právom hlasovať. Rozhoduje nadpolovičnou väčšinou hlasov prezentovaných účastníkov, dvojtretinovou väčšinou hlasov prezentovaných účastníkov a dvojtretinovou väčšinou všetkých hlasov.

**7.1 Nadpolovičnou väčšinou hlasov prezentovaných účastníkov**

1) prijíma volebný poriadok KST a rokovací poriadok VZ a ich zmeny,

2) schvaľuje program rokovania VZ na začiatku zasadnutia,

3) schvaľuje rozpočet, výročnú správu, účtovnú závierku, správu o činnosti KST, správu o hospodárení KST od predchádzajúceho VZ, ako aj raz ročne správu KoK,

4) tajne volí na štvorročné funkčné obdobie a tajne odvoláva predsedu Klubu slovenských turistov, podpredsedov KST a ostatných členov VV,

5) rozhoduje o zriadení a zrušení sekcií a komisií KST okrem KoK a DK,

6) na návrh príslušných celoslovenských aktívov sekcií tajne volí predsedov a ďalších členov sekcií na štvorročné funkčné obdobie,

7) tajne volí a odvoláva predsedov komisií KST okrem tých, ktorých predsedníctvo vnútorný predpis KST spája s ich inou funkciou v KST a tajne volí a odvoláva členov komisií KST; toto ustanovenie sa nevzťahuje na KoK,

8) schvaľuje výšku členských príspevkov KST,

9) tajne volí na päťročné funkčné obdobie predsedu a ďalších dvoch členov KoK,

10) rozhoduje o ohlásení živnosti a o podaní oznámenia o ukončení podnikania,

11) rozhoduje ~~o neprijatí za člena KST a~~ o vylúčení člena z KST; o vylúčení člena môže rozhodnúť aj DK na základe závažného disciplinárneho previnenia,

12) podáva záväzný výklad týchto stanov a

13) rozhoduje o všetkých iných otázkach, rozhodnutie o ktorých si vyhradí.

**7.2 Dvojtretinovou väčšinou hlasov prezentovaných účastníkov**

1) schvaľuje zmeny Stanov Klubu slovenských turistov a ich doplnky,

2) rozhoduje o reorganizácii turistických súťaží,

3) rozhoduje o zrušení KST a vysporiadaní jeho majetku a schvaľuje založenie zmluvného vzťahu, ak hodnota plnenia zo zmluvy je vyššia ako 100 000 Eur.

**7.3 Dvojtretinovou väčšinou všetkých hlasov**

1) odvoláva členov KoK; VZ sa uvedenou väčšinou musí uzniesť aj na jednoznačne vymedzenom dôvode odvolania, inak je odvolanie neplatné; a

2) rozhoduje o závažnom porušení povinnosti člena KoK, na základe čoho funkcia člena KoK zaniká; VZ sa uvedenou väčšinou musí uzniesť aj na jednoznačne vymedzenom dôvode rozhodnutia, inak je rozhodnutie neplatné.

8. Valné zhromaždenie Klubu slovenských turistov zvoláva predseda Klubu slovenských turistov najmenej raz za rok, a to najmenej 30 dní pred termínom jeho konania. Predseda Klubu slovenských turistov zvolá VZ aj vtedy, ak ho o to požiada najmenej tretina členov KST alebo výkonný výbor Klubu slovenských turistov. V takom prípade ho zvolá tak, aby sa zasadnutie VZ uskutočnilo do 3 mesiacov od doručenia žiadosti. Ak tak predseda Klubu slovenských turistov neurobí, zasadnutie VZ zvolá kontrolór tak, aby sa uskutočnilo do 3 mesiacov od uplynutia 3-mesačnej lehoty uvedenej v predošlej vete.

9. Kontrolór môže zvolať VZ kedykoľvek z vlastného podnetu, a to najmenej 30 dní pred termínom jeho konania.

10. Pre účely týchto stanov sa za zvolanie VZ považuje zaslanie informácie o dátume, mieste, čase začiatku konania a návrhu programu zasadnutia jeho účastníkom elektronickou formou a zverejnenie týchto informácií na webovej stránke KST.

11. Podklady na zasadnutie VZ sa doručujú delegátom najmenej 30 dní pred konaním VZ.

12. VZ vedie zvolávateľ alebo osoba ním poverená. Ak zvolávateľ nie je prítomný a nie je preukázané poverenie inej osoby vedením VZ, VZ si zvolí predsedajúceho samo.

13. Prípravu a riadny priebeh volieb do orgánov KST volených VZ zabezpečuje volebná komisia Valného zhromaždenia Klubu slovenských turistov (ďalej len VK), ktorú volí VZ.

14. Na voľbách a na zasadnutí VK vrátane sčítavania hlasov sa môže zúčastniť nezávislý pozorovateľ určený ministerstvom školstva, ak o to ministerstvo školstva požiada delegát VZ alebo člen KST.

15. V prípade potreby môže VV rozhodnúť o e-mailovom hlasovaní vo veci, ktorá je v kompetencii VZ. Osobami oprávnenými hlasovať sú účastníci ostatného VZ s rovnakým počtom hlasov, aký mali na ostatnom VZ. Rozhodnutie sa prijíma nadpolovičnou väčšinou hlasov všetkých takto určených účastníkov s výnimkou hlasovania o záležitostiach uvedených v ods. 7. bodoch 7.2 a 7.3 tohto článku, u ktorých sa pre prijatie rozhodnutia vyžaduje dvojtretinová väčšina hlasov všetkých oprávnených osôb.

**Článok VII a.**

**Mimoriadne valné zhromaždenie Klubu slovenských turistov**

( ďalej aj ako MVZ, alebo MVZ KST )

1. Mimoriadne valné zhromaždenie je valné zhromaždenie, ktoré sa za podmienok a v súlade s týmto článkom stanov uskutoční v období medzi dvoma zasadnutiami valných zhromaždení podľa článku VII. stanov. Maximálny počet MVZ medzi dvoma zasadnutiami valných zhromaždení podľa predchádzajúcej vety môže byť 5 ( slovom: päť ), pričom sa má za to, že prípadné druhé až piate MVZ je považované za MVZ, ktoré sa uskutočňuje v období medzi dvoma zasadnutiami valných zhromaždení podľa článku VII. Stanov v zmysle prvej vety tohto bodu.
2. Mimoriadne valné zhromaždenie s uvedením dôvodu zvoláva predseda Klubu slovenských turistov na základe:

- rozhodnutia výkonného výboru Klubu slovenských turistov,

- žiadosti najmenej 1/3 členov Klubu slovenských turistov.

Predseda zvolá mimoriadne valné zhromaždenie do 15 dní od doručenia písomného rozhodnutia alebo žiadosti podľa predchádzajúcej vety tohto bodu.

1. Predmetom mimoriadneho valného zhromaždenia nemôže/nesmie byť:

- hlasovanie o otázke upravenej v bode 7.1 stanov odseky 1), 3), 4), 5), 6), 7), 8), 9), 11) a 12),

- hlasovanie o otázke upravenej v bode 7.2 stanov,

- hlasovanie o otázke upravenej v bode 7.3 stanov.

1. Mimoriadne valné zhromaždenie sa vždy uskutočňuje prostredníctvom elektronického hlasovania.
2. Účastníkmi mimoriadneho valného zhromaždenia s právom hlasovať s rovnakým počtom hlasov sú vždy tie osoby, ktoré boli oprávnené zúčastniť sa a hlasovať na poslednom valnom zhromaždení KST v zmysle článku VII. stanov.
3. Elektronické hlasovanie o otázkach, ktoré majú byť predmetom rozhodovania mimoriadneho valného zhromaždenia, vyhlasuje predseda, ktorý zároveň určí lehotu, v ktorej možno elektronicky hlasovať. Elektronické hlasovanie je vyhlásené najskôr 20 dní a najneskôr 10 dní pred konaním mimoriadneho valného zhromaždenia s lehotou na hlasovanie nie kratšou ako 7 dní. O vyhlásení spustenia elektronického hlasovania, ako aj o lehote, v ktorej je možné elektronicky hlasovať, informuje predseda členov KST s hlasovacím právom prostredníctvom:

- pozvánky zaslanej elektronicky na e-mailovú adresu člena KST, a

- webového sídla Klubu slovenských turistov na [www.kst.sk](http://www.kst.sk).

1. Členovia KST s hlasovacím právom elektronicky hlasujú nasledovne:

a) výberom odpovedí na jednotlivé položené otázky, pričom ako odpoveď na položenú otázku je možné vyznačiť jednu z nasledujúcich možností:

- za,

- proti,

- zdržiavam sa.

Pre platnosť elektronického hlasovania je potrebné vyznačiť vždy jednu z odpovedí u každej otázky, ktorá je predmetom mimoriadneho valného zhromaždenia. V prípade, ak člen KST s hlasovacím právom nevyznačil u niektorej odpovede žiadnu z vyššie uvedených možností, platí, že sa pri uvedenej otázke zdržuje hlasovania. Ak už člen KST s hlasovacím právom elektronicky hlasoval, nie je možné, aby opakovane elektronicky hlasoval v rámci daného mimoriadneho valného zhromaždenia aj napriek tomu, že lehota na elektronické hlasovanie ďalej plynie.

1. Dodržiavanie postupu konania MVZ a elektronického hlasovania v zmysle Stanov KST zabezpečujú 3 overovatelia, a to predseda KST a dvaja ďalší členovia výkonného výboru.
2. Zo zasadnutia mimoriadneho valného zhromaždenia sa vyhotovuje zápisnica, ktorá obsahuje:

- program / otázky pre mimoriadne valné zhromaždenie,

- listinu hlasujúcich,

- rozhodnutia prijaté k jednotlivým bodom programu / otázkam vrátane výsledkov hlasovania a odlišného stanoviska účastníka, ktorý nesúhlasil s prijatým rozhodnutím, ak o to požiada,

- meno, priezvisko a podpis troch overovateľov MVZ,

Zápisnica sa zašle všetkým účastníkom mimoriadneho valného zhromaždenia do 15 dní odo dňa konania mimoriadneho valného zhromaždenia.

1. Podrobnosti elektronického hlasovania stanoví vykonávajúci predpis KST.
2. V prípade, ak nie je uvedené v tomto článku inak, uplatní sa na mimoriadne valné zhromaždenie článok VII. stanov obdobne.

**Článok VIII**

**Štatutárny orgán a**

**konanie štatutárnych orgánov KST**

1. Štatutárnym orgánom KST sú predseda Klubu slovenských turistov a dvaja podpredsedovia KST.
2. Štatutárny orgán zastupuje KST navonok samostatne. V prípade prevodu alebo zaťaženia majetku v hodnote vyššej ako 50 000 eur konajú najmenej 2 štatutárne orgány spoločne. Prevodné príkazy do 50 000 Eur podpisuje 1 štatutárny orgán samostatne. V prípade finančných transakcií v hodnote vyššej ako 50 000 Eur musí byť prevodný príkaz podpísaný dvoma štatutárnymi orgánmi spoločne.

**Článok IX**

**Kontrolná komisia Klubu slovenských turistov**

**( skrátený názov „KoK“ )**

1. Kontrolná komisia Klubu slovenských turistov vykonáva kontrolnú činnosť pri hospodárení s majetkom, dozornú činnosť v dodržiavaní týchto stanov a vykonávacích predpisov KST, rieši odvolania a navrhuje opatrenia na zlepšenie stavu.

2. Členstvo v KoK je nezlučiteľné s členstvom vo VV, v DK, s výkonom funkcie predsedu regiónu KST, člena inej komisie KST, člena sekcie KST a koordinátora podľa čl. V ods. 2. týchto stanov.

3. KoK má troch členov, z ktorých jeden je jej predsedom.

4. Predseda KoK plní úlohu kontrolóra Klubu slovenských turistov podľa všeobecne záväzného právneho predpisu. Ak predsedovi KoK zanikne mandát pred uplynutím funkčného obdobia, funkciu kontrolóra do najbližšieho VZ vykonáva iný člen KoK na základe jej uznesenia.

5. Funkcia predsedu KoK je nezlučiteľná s výkonom funkcie účastníka VZ s právom hlasovať a s výkonom funkcie v štatutárnom orgáne, kontrolnom orgáne alebo vo výkonnom orgáne dodávateľa tovarov alebo služieb pre KST alebo jeho člena.

6. Kontrolnú a dozornú činnosť v obdobnom zameraní vykonávajú v pôsobnosti regiónov KST i príslušné kontrolné orgány regiónov KST.

**Článok X**

**Hospodárenie a majetok**

**1. Zdroje na činnosť KST tvoria najmä:**

1) členské príspevky,

2) výnosy z obchodných spoločností a komerčných činností,

3) dotácie od štátu a územnej samosprávy,

4) dary a príjmy z projektov a grantov a od sponzorov,

5) príjmy z nájmu a reklamy a

6) príjem podľa § 50 zákona č. 595/2003 Z. z. o dani z príjmov.

**2. Hmotný a nehmotný majetok KST tvoria,**

1) vrátený majetok bývalého KČST, KSTL a ČSZTV,

2) turistické a ďalšie objekty získané z majetku telovýchovných a turistických organizácií,

3) majetok nadobudnutý vlastnou činnosťou,

4) systém turistického značenia a informačných objektov na turistických značkovaných trasách v materiálnej i nemateriálnej podobe a

5) systém práce a štruktúra podujatí KST, osobitne systém práce a štruktúra súťaží turistických oddielov mládeže.

**3.** Majetok bývalého KSTL, ČSZTV a iných telovýchovných a turistických organizácií, ktorý KST získal, ako aj majetok nadobudnutý zo spoločných zdrojov, má prinášať úžitok všetkým členom KST.

**4.** Výnosy z majetku a vlastnej činnosti môžu byť použité len na naplnenie poslania KST podľa čl. II týchto stanov.

**5.** KST môže v záujme vytvárania vlastných zdrojov vykonávať v doplnkovom rozsahu vo vzťahu k záujmovej činnosti podnikateľskú činnosť súvisiacu so zabezpečovaním poslania KST a v súlade so všeobecne záväznými predpismi a týmito stanovami.

**Článok XI**

**Záverečné ustanovenia**

1. VV môže požiadať miestny klub alebo región KST o pozastavenie účinnosti niektorého jeho uznesenia až do získania stanoviska VZ, keď zistí, že uznesenie je v rozpore s týmito stanovami.

2. Orgány KST prizývajú na svoje zasadnutie členov KST na prerokovanie otázok, ktoré sa ich bezprostredne týkajú. Prizvaní členovia KST sú povinní sa takéhoto zasadnutia zúčastniť na náklady KST.

3. Voľby do orgánov KST sa vykonávajú na VZ alebo elektronickou formou prostredníctvom informačného systému športu.

4. Na volenú funkciu v orgáne KST môže kandidovať každá fyzická osoba staršia ako 18 rokov, ak ju navrhne člen KST starší ako 18 rokov.

5. Zo zasadnutia VZ, VV a KoK sa vyhotovuje zápisnica, ktorá obsahuje:

1) schválený program zasadnutia,

2) prezenčnú listinu,

3) v prípade VZ aj zápisnicu o zvolení delegáta na VZ, ak bola predložená,

4) v prípade VZ aj písomné splnomocnenia delegáta na účasť na VZ, ak boli predložené,

5) v prípade VZ aj meno, priezvisko a funkciu účastníkov VZ,

6) zoznam podkladov k jednotlivým bodom programu a spôsob prístupu k nim,

7) dôležité vyjadrenia členov orgánu k jednotlivým bodom programu,

8) rozhodnutia prijaté k jednotlivým bodom programu vrátane výsledkov hlasovania a odlišného stanoviska člena alebo účastníka, ktorý nesúhlasil s prijatým rozhodnutím alebo s jeho odôvodnením, ak o to požiada, a

9) meno, priezvisko a podpis predsedajúceho a zapisovateľa.

6. Zápisnica sa zašle všetkým osobám oprávneným zúčastniť sa zasadnutia príslušného orgánu do 25 dní odo dňa zasadnutia.

7. Otázky, ktoré nevysvetľujú tieto stanovy, môžu byť upravené vo vykonávacích predpisoch KST.

8. Ak všeobecne záväzný právny predpis alebo vnútorný predpis KST nestanovujú inú povinnú formu doručenia, písomnosť sa považuje za doručenú doručením do e-mailovej schránky adresáta známej odosielateľovi, aj keď sa o jej doručení nedozvedel. E-mailová adresa zverejnená na webovej stránke KST sa považuje za odosielateľovi známu.

9. Pri rozhodnutí o zrušení KST menuje VZ likvidátora a určí termín nasledujúceho VZ za účelom schválenia správy predloženej likvidátorom. Likvidátor najskôr vyrovná všetky záväzky a pohľadávky a s likvidačným zostatkom naloží podľa rozhodnutia VZ.

10. Pri zrušení organizačnej jednotky KST odovzdá jej štatutárny orgán alebo ním poverená osoba dokumentáciu sekretariátu.

11. Vzťahy neupravené týmito stanovami ani vykonávacími predpismi KST sa riadia všeobecne záväznými právnymi predpismi Slovenskej republiky. Ak sa niektoré ustanovenie týchto stanov alebo jeho časť ukážu ako neplatné alebo neúčinné, alebo v rozpore s právnym poriadkom Slovenskej republiky, uvedené nemá vplyv na ostatné ustanovenia stanov, ktoré ostávajú platné a účinné aj naďalej a pre úpravu vzťahu, práva alebo povinnosti sa použije príslušné zákonné ustanovenie.

Stanovy KLUBU SLOVENSKÝCH TURISTOV prijala ustanovujúca konferencia dňa 24. februára 1990, účinnosť nadobudli dňa 27. apríla 1990. Zmeny stanov nadobudli účinnosť 16. júla 1992, 1. júna 1993, 29. júla 1996, 4. apríla 2011, 18. mája 2012, 9. januára 2015, 9. apríla 2016, 25. marca 2017, 8. júna 2018, 19. septembra 2021. Poslednú zmenu stanov prijalo Valné zhromaždenie KLUBU SLOVENSKÝCH TURISTOV 4. júna 2022 a táto nadobudla účinnosť 4. júna 2022.